過白彪訪沈次律有感十六韻
作者：張元幹
朝代：宋

paragraphs: 天驕毒中原，國勢苦日削。
一爲虛聲摇，顛沛幾失脚。
翠華棲海隅，此戯亦太虐。
忽聞哀痛詔，迸淚向寥寞。
何當速悔禍，四海安耕鑿。
乃者浙西帥，望風先即却。
坐令臨安城，開關猶白著。
只今鋒鏑餘，寃鬼號冥漠。
賞罰二大柄，倒持示微弱。
豈無英雄人，戴宋心未薄。
有如沈使君，忠義等籌略。
始終誓復仇，志願久已確。
浮家來水村，避亂畏矰繳。
行矣收功名，遠過麒麟閣。
氣投平生歡，事付今夕噱。
吾衰世無用，鼓勇徒矍鑠。